text: FGC vol fer de les seves estacions la «porta d'entrada» als parcs - Regió7
  18·06·19 | 23:34
  Ferrocarrils de la Generalitat de Catalunya (FGC) s'ha marcat com a objectiu per a aquesta temporada d'estiu convertir les seves estacions de muntanya -la Molina, Vallter 2000, Vall de Núria, Espot i Portainé- en la «porta d'entrada als parcs naturals» i atraure els turistes que visiten Barcelona cap al Pirineu. El president de la companyia, Ricard Font, va destacar ahir, en la presentació de les destinacions turístiques de FGC per a aquest estiu, que les comarques de muntanya com el Berguedà i la Cerdanya «tenen una oportunitat immensa d'atraure» els visitants internacionals i va subratllar que hi poden trobar un «paisatge privilegiat, gastronomia i cultura», a més de cinc parcs naturals de «primer nivell». De cara a l'estiu, Font va apuntar que les previsions per a aquests mesos de vacances són «molt positives, tant pel que fa les reserves d'hotel com per la feina de promoció d'aquestes destinacions».